เปิดจุดจำหน่ายข้าวสารถุงราคาถูกกว่า 228 ยี่ห้อ ลดสูงสุดกว่าร้อยละ 48 รวม 703 จุดทั่วประเทศ ถึง 31 กรกฎาคมนี้
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ เปิดเผยว่า กระทรวงพาณิชย์ดำเนินโครงการพาณิชย์ ลดราคา ช่วยประชาชน Lot 19 จำหน่ายข้าวสารถุงในราคาถูก รวมกว่า 228 ยี่ห้อ พร้อมลดราคาสูงสุดถึงร้อยละ 48 โดยมีจุดจำหน่ายทั้งสิ้น 703 จุดทั่วประเทศ อาทิ สถานีบริการน้ำมัน ร้านค้าชุมชนต่างๆ และรถโมบายพาณิชย์ ซึ่งประชาชนสามารถตรวจสอบจุดจำหน่ายในพื้นที่ต่างๆ ได้ที่เว็บไซต์ mobilepanich.com สำหรับโครงการพาณิชย์ ลดราคา ช่วยประชาชน Lot 19 ข้าวสารถุง ได้รับความร่วมมือจากภาคเอกชน ประกอบด้วย สมาคมผู้ประกอบการข้าวถุงไทย สมาคมโรงสีข้าวไทย และกระทรวงพาณิชย์ เพื่อช่วยแบ่งเบาภาระของพี่น้องประชาชน โดยเริ่มดำเนินการตั้งแต่บัดนี้ ไปจนถึงวันที่ 31 กรกฎาคมนี้ และหากได้รับความสนใจจากประชาชน จะพิจารณาขยายระยะเวลาโครงการตามความเหมาะสมต่อไป